Vrou met panga doodgekap; huis aan die brand gesteekArgieffoto: Kent Williamson ŉ Man is Donderdag laat in hegtenis geneem in verband met die gru-moord van ŉ 33-jarige vrou van Kwaaiman, suidoos van Mthatha in die Oos-Kaap. Lt. kol. Mzukisi Fatyela, woordvoerder van die polisie, het gesê twee mans het die vrou glo met ŉ panga aangeval en doodgekap. Fatyela het gesê die polisie kon nog nie daarin slaag om die tweede verdagte op te spoor nie. Volgens hom het die twee mans in die middernagtelike ure na die vrou se huis gegaan waar sy saam met haar ouma en ses broers en susters, almal tussen die ouderdomme van twee jaar en 12, gewoon het. Die mans het die 33-jarige vrou glo bloot begin aanval en vermoor voordat hulle die huis aan die brand gesteek het. Fatyela sê die bejaarde vrou en kinders het die voorval sonder enige beserings vrygespring. Die motief vir die moord is nie in dié stadium bekend nie. ŉ Ondersoek na die voorval duur voort.